Rëni de Talia

L stat fova nasciù do n prozes de plu dejeneies tlamà l Risorgimento, che ova metù adum i desfrënc stac de la penijula taliana te n stat sëul. Chësc prozes fova stat purtà inant dantaldut dal Rëni de Sardenia di Savoia, che vën udù giuridicamënter coche l stat da dant de la Talia.

Storia
Tl 1866 ova la Talia detlarà viera a l'Austria te na lianza cun la Pruscia y ova giatà l Veneto te la vënta. La trupes talianes fova marcedes ite a Roma tl 1870, metan fin a plu de mil ani dl guviern y pudëi dl Papa a Roma. La Talia fova deventeda pert de la lianza tripla cun l Mper Tudësch y l'Austria-Ungaria tl 1882, do na defrënzia de minonghes cun la Franzia n cont de si respetives espansions colonieles.

Nce sce la relazions cun Berlin fova scialdi bones, la lianza cun Viena fova puramënter furmela, n gran pert davia che la Talia ova l nteres de giaté l Trentin y Triest da l'Austria-Ungaria. Chësc ova purtà la Talia a azeté l nvit de la Gran Bretania a se junté ai Aleac de la prima viera mundiela, ajache i ti ova mpermetù plu raions a cost de l'Austria-Ungaria de cie che Viena ti ova mpermetù per si neutralità. La vënta ti ova dat ala Talia na sënta permanënta te la Sozietà de la Nazions. 

Tl 1922 fova Benito Mussolini deventà l prim minister de la Talia, scumencian na era dl guviern dl Partit Naziunel Fascist, cunesciuda coche la "Talia Fascista". I fascisć talians ova metù su n guviern totaliter y scancelà la oposizion politica y nteletuela, dajan gran suport ala modernisazion economica, valores soziei tradiziunei y se ova muet plu daujin ala dlieja catolica tres i Tratac dl Lateran tl 1929 che ova furmà la Zità dl Vatican coche n stat sovran al post dl Stat de la Dlieja.

Ti ani 1930 ova l guviern fascist scumencià na pulitica fulestiera plu agressiva. Pra chësta tucova na viera contra l'Etiopia, scumenceda dala Eritrea Taliana, che ova purtà a si anescion; cunfrontazions cun la Sozietà de la Nazions che ova purtà a sanzions; n crëscer de l'autarchia economica y la firma dl Pat de Acel.

La Talia fascista fova deventeda n cumëmber prinzipel de la Putënzes de l'ascil te la Segonda Viera Mundiela. Tl 1943 ova la desfata taliana-tudëscia sun plu fruntieres y la nvajion de la Sizilia da pert di Aleac purtà a la tumeda dl guviern fascist. L rë Vittorio Emmanuele III ova cumandà de śaré ite Mussolini. L nuef guviern ova firmà n armestize cui aleac de setëmber dl 1943. La forzes tudësces ova po tëut ite l nord y l zënter de la Talia, metan su la Republica Soziela Taliana, n stat mariunëta menà da Mussolini y si loialisć fascisć. Chësc ova purtà a na viera zevila te la Talia cun l muvimënt de resistënza che cumbatova contra la forzes de la republica soziela y si aleac tudësc.

Puech do la viera y la delibrazion dl stat, n melcuntënt te la populazion ova purtà a n referendum istituzionel sun sce la Talia dëssa resté na monarchia o deventé na republica. I talians ova tëut la dezijion de abanduné la monarchia y de furmé la Republica Taliana, che ie l stat talian de al didancuei.

Referënzes